Tenismanul spaniol Carlos Alcaraz, principalul favorit al turneului ATP Masters 1.000 de la Miami (SUA), s-a calificat în optimile de finală ale acestei competiţii, după ce l-a învins în două seturi, 6-2, 6-4, pe francezul Gael Monfils, luni, la Hard Rock Stadium, potrivit Agerpres.
Alcaraz, ocupantul locului secund în clasamentul mondial, care a câştigat recent trofeul la Indian Wells (California) s-a impus după o oră şi 14 minute de joc, în cursul unui meci în care ''veteranul" francez (37 ani) a acuzat probleme la glezna piciorului stâng.
Jucătorul iberic îl va avea ca adversar în turul următor pe italianul Lorenzo Musetti, care a trecut la rândul său, cu 6-4, 7-6 (7/5), de americanul Ben Shelton.
Germanul Alexander Zverev, campionul olimpic en titre şi actualul număr 4 mondial, şi-a asigurat la rândul său biletul pentru optimi după o victorie cu 7-6 (7/4), 6-3 în faţa americanului Christopher Eubanks.
Zverev îl va înfrunta în optimi pe rusul Karen Hacianov, care a avut nevoie de cinci mingi de meci pentru a-l învinge pe argentinianul Francisco Cerundolo (6-1, 5-7, 7-6).
Bulgarul Grigor Dimitrov, polonezul Hubert Hurkacz, australianul Alex de Minaur şi ungurul Fabian Marozsan au acces la rândul lor în optimi la Miami, în urma meciurilor de luni.
Rezultate - turul III:
Carlos Alcaraz (Spania/N.1) - Gael Monfils (Franţa) 6-2, 6-4
Lorenzo Musetti (Italia/N.23) - Ben Shelton (SUA/N.16) 6-4, 7-6 (7/5)
Grigor Dimitrov (Bulgaria/N.11) - Yannick Hanfmann (Germania) 6-1, 6-0
Hubert Hurkacz (Polonia/N.8) - Sebastian Korda (SUA/N.28) 7-6 (7/5), 6-7 (5/7), 6-3
Alexander Zverev (Germania/N.4) - Christopher Eubanks (SUA/N.31) 7-6 (7/4), 6-3
Karen Hacianov (Rusia/N.15) - Francisco Cerundolo (Argentina/N.20) 6-1, 5-7, 7-6 (7/5)
Alex De Minaur (Australia/N.9) - Jan-Lennard Struff (Germania/N.24) 7-6 (7/3), 6-4
Fabian Marozsan (Ungaria) - Alexei Popyrin (Australia) 7-5, 6-3